‘Niks verkeerd met waterkanon by Sassa-kantoor’ – Opod(Argieffoto) Deur Liezl Human, GroundUp Die onafhanklike polisieondersoekdirektoraat (Opod) het bevind dat die polisie hom nié aan wangedrag skuldig gemaak het toe ŉ waterkanon vroeër vanjaar gebruik is om begunstigdes van die Suid-Afrikaanse agentskap vir maatskaplike sekerheid (Sassa) uiteen te jaag nie. Maroela Media het vroeër berig die polisie se eenheid vir openbare orde het in Februarie met ’n waterkanon op begunstigdes buite die Sassa-kantoor in Bellville losgetrek nadat hulle na bewering nie sosiale afstand in die toue gehandhaaf het nie. Die polisie is skerp hieroor gekritiseer. Opod het egter onlangs in ’n verslag bevind dat die polisie geen ander manier van ingryping tot sy beskikking gehad het as om die skare, wat geweier het om uitmekaar te beweeg, uiteen te jaag nie. Die verslag word egter nie goed ontvang nie en die Wes-Kaapse wetgewer dring daarop aan dat iemand verantwoording doen vir die gebruik van ’n waterkanon op “kwesbare landsburgers”. Opod bevind in sy verslag dat geen klagtes oor beserings tydens die voorval ontvang is nie en dat die water spesifiek in die lug gespuit is en nooit direk na die skare nie. Die water is ook vir ’n kort tydperk in die lug gespuit. Die verslag lui voorts dat ŉ Sassa-amptenaar aanvanklik wetstoepassers se hulp gevra het weens die amptenare se onvermoë om die skare te beheer. Begunstigdes het glo nie met die personeel van Sassa óf sekuriteit saamgewerk nie. Die Wes-Kaapse provinsiale staande komitee oor maatskaplike ontwikkeling het egter die verslag as “skandelik” bestempel en gevra dat die polisie en Opod tot verantwoording geroep moet word. Albert Fritz, Wes-Kaapse LUR van gemeenskapsveiligheid, het Opod in Februarie versoek om ondersoek na die voorval in te stel. Fritz het intussen sy teleurstelling met die ondersoek in ’n verklaring uitgespreek en gesê dat iemand verantwoordelik gehou moet word vir die voorval. “Watter soort samelewing gebruik staatshulpbronne om kwesbare mense, Sassa-begunstigdes, so te behandel? “Die verslag deur Opod toon blykbaar dat ons staatsinstellings dit toelaat,” het Fritz gesê. Gillion Bosman, voorsitter van die Wes-Kaapse provinsiale staande komitee oor maatskaplike ontwikkeling, het op sy beurt in ŉ verklaring gesê die verslag is “is blind vir die stryd wat kwesbare inwoners elke dag in hierdie land voer”. Bosman het nou versoek dat die saak tydens die volgende inligtingsessie met die polisie ter tafel gelê word en dat Opod ook teenwoordig moet wees. “Dit is skandelik dat ons ŉ Opod-verslag het wat alle betrokkenes vryspreek van die gebruik van ’n waterkanon op kwesbare Sassa-kliënte. Minister Lindiwe Zulu was op die toneel toe dit gebeur het, en tog rol geen kop nie,” het Bosman gesê. ’n Storm het ná die voorval om Zulu, minister van maatskaplike ontwikkeling, losgebars oor bewerings dat sy tydens haar besoek aan die Sassa-kantoor in ŉ Casspir gesit het en toekyk hoe die begunstigdes met die waterkanon uiteengedryf word. Lees GroundUp se oorspronklike berig hier.